## Rješenje kojim se društvu Mavota d.o.o. za poslovno savjetovanje, sa sjedištem u Zagrebu, odobrava objavljivanje ponude za preuzimanje dioničkog društva Medika, d.d., sa sjedištem u Zagrebu

### NN 84/2010 (7.7.2010.), Rješenje kojim se društvu Mavota d.o.o. za poslovno savjetovanje, sa sjedištem u Zagrebu, odobrava objavljivanje ponude za preuzimanje dioničkog društva Medika, d.d., sa sjedištem u Zagrebu

HRVATSKA AGENCIJA ZA NADZOR FINANCIJSKIH USLUGA

2411

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, temeljem Zahtjeva društva Mavota d.o.o. za poslovno savjetovanje, sa sjedištem u Zagrebu, Teslina 12, za odobrenje objavljivanja ponude za preuzimanje društva Medika, d.d., sa sjedištem u Zagrebu, Capraška 1, na sjednici održanoj 24. lipnja 2010. godine, donijela je

RJEŠENJE

1. Društvu Mavota d.o.o. za poslovno savjetovanje, sa sjedištem u Zagrebu, Teslina 12, odobrava se objavljivanje ponude za preuzimanje dioničkog društva Medika, d.d., sa sjedištem u Zagrebu, Capraška 1.

2. Ovo Rješenje objavit će se u »Narodnim novinama«.

Obrazloženje

I. Društvo Mavota d.o.o. za poslovno savjetovanje, sa sjedištem u Zagrebu, Teslina 12 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 10. lipnja 2010. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« broj 109/07, 36/09, dalje u tekstu: Zakon) zahtjev za odobrenje objavljivanja ponude za preuzimanje trgovačkog društva Medika, d.d., sa sjedištem u Zagrebu, Capraška 1. (dalje u tekstu: Ciljno društvo) i isprave iz članka 22. stavak 3. Zakona, a 15. lipnja 2010. godine, dopunu podnesenog zahtjeva.

II. Ciljno društvo je dioničko društvo, sukladno odredbi članka 2. stavak 1. točka 1. podtočka a) alineja 2. ZPDD-a. Uvidom u javno dostupne podatke Zagrebačke burze d.d. Zagreb, utvrđeno je da su dionice Ciljnog društva uvrštene na Službeno tržište Zagrebačke burze d.d. Zagreb.

III. Obveza objavljivanja ponude za preuzimanje, nastala je za Ponuditelja i osobe koje s ponuditeljem djeluju zajednički, sukladno odredbi članka 9. stavak 1. Zakona, a u vezi s odredbom članka 5. stavak 1. Zakona, 12. svibnja 2010. godine, sklapanjem Sporazuma dioničara o zajedničkom djelovanju u odnosu na Ciljno društvo.

Ponuditelj te društva Pliva d.d., sa sjedištem u Zagrebu, Prilaz baruna Filipovića 25 i Medika d.d., Zagreb, Capraška 1, djeluju zajednički temeljem »Sporazuma o zajedničkom djelovanju« od 12. svibnja 2010. godine. Ponuditelj temeljem odredbe članka 5. stavka 2. točke 2. ZPDD-a djeluje zajednički i s Jasminkom Hercegom iz Zagreba, VIII Bukovački ogranak 18, članom uprave Ciljnog društva.

Ponuditelji i osobe koje s ponuditeljem djeluju zajednički, imatelji su ukupno 19.152 dionice Ciljnog društva, nominalnog iznosa 2.000 kuna, što predstavlja 63,43% udjela u temeljnom kapitalu Ciljnog društva, odnosno 61,58% glasova od ukupnog broja glasova koje daju dionice Ciljnog društva s pravom glasa.

Prema izjavama Ponuditelja te osoba koje s njim zajednički djeluju, dostavljenim uz Zahtjev, osim navedenih, isti nisu sklapali druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 7.309,83 kuna.

Prema podacima dostupnim Agenciji, u provedenom postupku utvrđeno je da ponuditelj i osobe koje s njim djeluju zajednički nisu u razdoblju od jedne godine prije dana nastanka obveze stekli dionice s pravom glasa Ciljnog društva po cijeni višoj od cijene navedene u ponudi za preuzimanje.

Sukladno potvrdi Zagrebačke burze d.d., Zagreb, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. ZPDD-a, iznosi 7.309,83 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 7.309,83 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj i osobe koje s njim djeluju zajednički su imatelji ukupno 19.152 redovne dionice Ciljnog društva, a temeljni kapital Ciljnog društva podijeljen je na 30.194 redovne dionice, nominalnog iznosa 2.000,00 kuna.

Novčana sredstva potrebno je osigurati sukladno odredbi članka 19. stavak 1. ZPDD-a, za plaćanje preostalih dionica Ciljnog društva s pravom glasa.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, na poseban račun kod SKDD-a izdvojio novčana sredstva u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. ZPDD-a, te dokumentaciju propisanu odredbom stavka 3. istoga članka ZPDD-a pa je slijedom navedenog, temeljem odredbe članka 24. stavak 3. ZPDD-a, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/15

Urbroj: 326-111-10-3

Zagreb, 24. lipnja 2010.

Predsjednik Uprave
Ante Samodol, v. r.

Rješenje, NN 84/2010-2411